Document ID: 32007R0735

PADOMES REGULA (EK) Nr. 735/2007
(2007. gada 11. jūnijs),
ar ko groza Regulu (EK) Nr. 1784/2003 par labības tirgus kopīgo organizāciju
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 37. panta 2. punkta trešo daļu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
tā kā:
(1)
Pasākumi attiecībā uz labības tirgu kopīgo organizāciju, kas ir noteikti ar Regulu (EK) Nr. 1784/2003 (2), ietver iekšējā tirgus intervences sistēmu, kuras mērķis ir stabilizēt tirgus un nodrošināt pietiekami augstu dzīves līmeni lauksaimniekiem, kuri darbojas šajā nozarē.
(2)
Šīs sistēmas piemērošana 2004./2005. un 2005./2006. tirdzniecības gadā ir radījusi ļoti lielus kukurūzas intervences krājumus, kurus, ņemot vērā to atrašanās vietu, ir īpaši grūti realizēt Kopienas un starptautiskajā tirgū. Turklāt kukurūzas uzglabāšana ir problemātiska, un tās tirdzniecība kļūst vēl grūtāka līdz ar glabāšanas termiņa pieaugumu, jo kukurūzas kvalitāte pakāpeniski pasliktinās.
(3)
Turklāt 2006. gadā tika konstatēts, ka intervences sistēma, kādu to izmantoja minētajos laikposmos, vairs neveicina iecerēto mērķu sasniegšanu, īpaši attiecībā uz kukurūzas ražotāju situāciju dažos Kopienas reģionos. Šī sistēma šajos reģionos ir kļuvusi par alternatīvu produktu tiešam noietam tirgū, neraugoties uz to, ka cena, ko šie ražotāji faktiski saņēmuši par ievākto kukurūzu, bieži vien bija zemāka par intervences cenu.
(4)
Šajos apstākļos intervences sistēma attiecībā uz kukurūzu vairs nepilda uzdevumu, kuram tā tika izveidota, un turklāt apgrūtina ražošanas orientēšanu uz tirgus vajadzībām.
(5)
Pašreizējās intervences sistēmas saglabāšana var radīt jaunu kukurūzas intervences krājumu pieaugumu, neradot nekādas priekšrocības attiecīgajiem ražotājiem.
(6)
Tāpēc būtu jāpieņem atbilstīgi pasākumi, lai garantētu pareizu Kopienas labības tirgus darbību. Ņemot vērā iepriekš minētos faktus un ražotājiem pieejamo noietu vietējā un starptautiskajā tirgū, šim nolūkam vispiemērotākais pasākums šķiet intervences kritērijiem atbilstošās kukurūzas daudzumu ierobežojums, kuru maksimālais apjoms Kopienai 2007./2008. tirdzniecības gadā un 2008./2009. tirdzniecības gadā nepārsniedz attiecīgi 1 500 000 tonnu un 700 000 tonnu, minēto apjomu samazinot līdz 0 tonnām, sākot no 2009./2010. tirdzniecības gada.
(7)
Tāpēc Regula (EK) Nr. 1784/2003 būtu attiecīgi jāgroza,
IR PIEŅĒMUSI ŠO REGULU.
1. pants
Regulas (EK) Nr. 1784/2003 5. panta 1. punktā iekļauj šādu daļu:
“Atkāpjoties no pirmās daļas, kukurūzas daudzumi, ko iepērk intervences aģentūras, nepārsniedz šādus maksimālos daudzumus:
-
1 500 000 tonnu 2007./2008. tirdzniecības gadā,
-
700 000 tonnu 2008./2009. tirdzniecības gadā,
-
0 tonnu, sākot no 2009./2010. tirdzniecības gada.”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šo regulu piemēro, sākot no 2007./2008. tirdzniecības gada.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2007. gada 11. jūnijā

Labels: 3
17
6